b'\n_START_ARTICLE_\nAndr\xc3\xa9 de Wavrin\n_START_PARAGRAPH_\nAndr\xc3\xa9 de Wavrin (6. kes\xc3\xa4kuuta 1911 Pariisi \xe2\x80\x93 20. joulukuuta 1998 Pariisi) oli Ranskan vastarintaliikkeen tiedustelup\xc3\xa4\xc3\xa4llikk\xc3\xb6 ja my\xc3\xb6hemmin esikuntap\xc3\xa4\xc3\xa4llikk\xc3\xb6 toisessa maailmansodassa. H\xc3\xa4net tunnettiin my\xc3\xb6s salanimell\xc3\xa4 Eversti Passy._NEWLINE_Pariisissa syntynyt de Wavrin opiskeli \xc3\x89cole polytechnique\'ssa. Toisen maailmansodan syttyess\xc3\xa4 h\xc3\xa4n opetti linnoitustekniikkaa_NEWLINE_\xc3\x89cole sp\xc3\xa9ciale militaire de Saint-Cyr -sotilasoppilaitoksessa._NEWLINE_H\xc3\xa4n osallistui Narvikin sataman englantilais-ranskalaiseen valtausyritykseen, joka p\xc3\xa4\xc3\xa4ttyi Ranskan puolustuksen pett\xc3\xa4ess\xc3\xa4._NEWLINE_de Wavrin p\xc3\xa4\xc3\xa4tyi Manchesterin kautta De Gaullen p\xc3\xa4\xc3\xa4majan palvelukseen 1. hein\xc3\xa4kuuta 1940. H\xc3\xa4nest\xc3\xa4 tuli Vapaan Ranskan tiedusteluelinten suunnittelija ja tiedustelujohtaja, my\xc3\xb6hemm\xc3\xa4n BCRA-tiedustelupalvelun perustaja. Yhdess\xc3\xa4 er\xc3\xa4iden muiden vastarintaliikkeess\xc3\xa4 toimivien upseerien kanssa de Wavrin valitsi peitenimen Pariisin metroasemien nimien joukosta: eversti Passy oli syntynyt. Hein\xc3\xa4kuussa 1944 de Wavrin nimitettiin vastarintaliikkeen esikuntap\xc3\xa4\xc3\xa4llik\xc3\xb6ksi eversti Eonin alaisuudessa._NEWLINE_De Wavrinin perustama Bureau Central de Renseignements et d\'Action (BCRA) -tiedustelupalvelu ja er\xc3\xa4it\xc3\xa4 muita organisaatioita yhdistettiin SDECE:ksi (Service de Documentation Ext\xc3\xa9rieure et de Contre-Espionnage). Organisaation johtoon nousi Henri-Alexis Ribiere. _NEWLINE_De Wavrin pid\xc3\xa4tettiin 6. toukokuuta 1946. Tiedustelupalvelu SDECE ep\xc3\xa4ili h\xc3\xa4nt\xc3\xa4 SDECE:n edelt\xc3\xa4j\xc3\xa4n (jonka perustaja ja johtaja De Wavrin oli) varojen kavaltamisesta. Antony Beevorin mukaan todelliset syyt olivat poliittiset: De Wavrin ja De Gaulle vastustivat  L\xc3\xa9on Blumin pyrkimyksi\xc3\xa4 hankkia Yhdysvalloilta Ranskalle lainarahoitusta. Taloudelliset ep\xc3\xa4selvyydet De Wavrinin johtamassa tiedustelupalvelussa olivat kuitenkin todellisia, mutta jo aiemmin tiedossa. Beevorin mukaan on todenn\xc3\xa4k\xc3\xb6ist\xc3\xa4, ett\xc3\xa4 De Wavrin ker\xc3\xa4si (De Gaullen tieten) "sotakassaa". He uskoivat kolmannen maailmansodan olevan todenn\xc3\xa4k\xc3\xb6inen ja pyrkiv\xc3\xa4t turvaamaan gaullistien riippumattomuutta, jos sota l\xc3\xa4nsivaltojen ja kommunistien v\xc3\xa4lill\xc3\xa4 syttyisi._NEWLINE_Kunnialegioonan suurristill\xc3\xa4 1981 palkittu De Wavrin teki siviiliuran Banque Worms\'n ja useiden ranskalaisten yhti\xc3\xb6iden palveluksessa.'